เปิดชื่อ 8 หุ้นเข้าข่ายอาจถูกเพิกถอน หลังส่งงบ Q3 ช้าเกิน 6 เดือน
ตลท.ประกาศเพิ่มเหตุเพิกถอน 8 บจ. หลังส่งงบ Q3 ช้าเกิน 6 เดือน
24 พ.ค. 2561

ตลาดหลักทรัพย์แห่งประเทศไทย (ตลท.) เปิดเผยว่า ปัจจุบันมีบริษัทที่ยังมิได้นำส่งงบการเงินไตรมาส 3/60 ภายในเวลาที่กำหนด โดยล่าช้าเกินกว่า 6 เดือนนับจากวันที่ 14 พ.ย.60 จึงเป็นเหตุให้บริษัทเข้าข่ายอาจถูกเพิกถอนจากการเป็นหลักทรัพย์จดทะเบียนเพิ่มเติมตามข้อบังคับตลาดหลักทรัพย์ฯ เรื่องการเพิกถอนหลักทรัพย์จดทะเบียน พ.ศ.2542 ข้อ 9 (3) และ 9 (5) และแนวทางดำเนินการต่อบริษัทจดทะเบียนที่ไม่นำส่งงบการเงินหรือนำส่งล่าช้าเกินกว่ากำหนด
ดังนั้น ตลท.จึงประกาศเพิ่มเหตุเข้าข่ายอาจถูกเพิกถอนหลักทรัพย์ของบริษัทตั้งแต่วันที่ 24 พ.ค.61 ได้แก่ CHUO ,EARTH, IEC, IFEC ,KC, LVT,POLAR, TUCC
อนึ่งก่อนหน้านี้ ตลท.ได้กำหนดระยะเวลาการฟื้นฟูกิจการของบริษัทที่เข้าข่ายอาจถูกเพิกถอนเป็น 2 ช่วง คือ (1) ช่วงดำเนินการแก้ไขให้เหตุเพิกถอนหมดไป และ (2) ช่วงดำเนินการให้มีคุณสมบัติเพื่อกลับมาซื้อขาย (Resume Stage) โดยมีการดำเนินการกับบริษัทที่ครบกำหนดระยะเวลาให้แก้ไขเหตุเพิกถอนแล้ว  ดังนี้
1.บริษัทที่แก้ไขเหตุเพิกถอนได้แล้ว ตลท.ประกาศรายชื่อให้เข้าสู่ช่วงดำเนินการให้มีคุณสมบัติเพื่อกลับมาซื้อขาย (Resume Stage) จำนวน 16 บริษัท
– กลุ่มฐานะการเงิน กรณีส่วนผู้ถือหุ้นต่ำกว่าศูนย์ ปัจจุบันมีส่วนผู้ถือหุ้นเป็นบวกแล้วให้เวลาจนถึงวันที่ 31 มี.ค.62 ได้แก่ ADAM และ ให้เวลาจนถึงวันที่ 31 มีนาคม 2563 ได้แก่ KTECH ,NFC ,POMPUI ,PRO ,SAFARI, STHAI ,THL, VI ,WORLD ,WR ,YCI
– กลุ่มไม่ส่งงบการเงินภายในกำหนด ปัจจุบันส่งงบการเงินที่ล่าช้าและครบกำหนดเวลาดำเนินการได้ครบถ้วน ให้เวลาจนถึงวันที่ 31 มี.ค.62 ได้แก่ AI AIE BLISS BUI
2.บริษัทที่ยังแก้ไขเหตุเพิกถอนไม่ได้ ซึ่ง ตลท.ให้เวลาเพื่อแก้ไขเหตุเพิกถอนจนถึงวันที่ 31 มี.ค.62 จำนวน 4 บริษัท ดังนี้
– กลุ่มฐานะการเงิน กรณีส่วนผู้ถือหุ้นต่ำกว่าศูนย์ ได้แก่ YNP
– กลุ่มไม่ส่งงบการเงินภายในกำหนด ได้แก่ CHUO IEC LVT
ทั้งนี้ หากบริษัทตามข้อ 1 และ 2 ไม่สามารถแก้ไขเหตุเพิกถอนให้หมดไปหรือดำเนินการให้มีคุณสมบัติพ้นเหตุเพิกถอนเพื่อกลับมาซื้อขายได้ภายในระยะเวลาที่กำหนด ตลท.จะเสนอคณะกรรมการ ตลท.เพื่อพิจารณาเพิกถอนหุ้นสามัญของบริษัทจากการเป็นหลักทรัพย์จดทะเบียนต่อไป
3.บมจ.ไทยยูนีคคอยล์เซ็นเตอร์ (TUCC) ตลท.อยู่ระหว่างพิจารณาและจะแจ้งผลการพิจารณาให้ทราบต่อไป